Il-Kummissjoni Ewropea llum ippubblikat ċifri ġodda li juru li l-programm tal-UE għall-edukazzjoni u t-taħriġ, li jiċċelebra t-30 anniversarju tiegħu din is-sena, qed ikollu aktar suċċess u huwa aktar miftuħ minn qatt qabel. Fl-2015, l-Erasmus+ ippermetta lil 678,000 ċittadin Ewropew jistudjaw, jitħarrġu, jaħdmu u jwettqu volontarjat barra minn pajjiżhom, ammont akbar minn qatt qabel. Fl-istess sena, l-UE investiet EUR 2.1 biljun f'aktar minn 19,600 proġett bl-involviment ta' 69,000 organizzazzjoni. Dawn huma r-riżultati ewlenin tar-Rapport Annwali tal-Erasmus+ għall-2015 ippubblikat illum mill-Kummissjoni Ewropea. Ir-riżultati juru wkoll li l-programm jinsab fit-triq it-tajba biex jilħaq il-mira tiegħu li jappoġġa 4 miljun ruħ bejn l-2014 u l-2020. Jyrki Katainen, il-Viċi President responsabbli għall-Impjiegi, it-Tkabbir, l-Investiment u l-Kompetittività, li kien student tal-Erasmus fl-Università ta' Leicester (ir-Renju Unit) qal: "L-edukazzjoni hija kruċjali biex in-nies jiksbu l-għarfien, il-kompetenzi, il-ħiliet u l-kapaċità biex jisfruttaw bl-aħjar mod il-potenzjal tagħhom kif ukoll l-opportunitajiet miftuħin għalihom. Il-mobilità twessa' l-orizzonti tagħna u ssaħħaħna dejjem aktar. L-Erasmus jista' joffri t-tnejn. Bħala ex-student tal-Erasmus, jien esperjenzajt dan mill-qrib. Ninkoraġġixxi studenti oħrajn u b'mod partikolari l-għalliema, l-edukaturi tat-taħriġ, dawk li jaħdmu maż-żgħażagħ u l-istudenti tal-edukazzjoni u t-taħriġ vokazzjonali biex huma wkoll jagħmlu użu mill-opportunitajiet miftuħa għalihom fl-Erasmus+". Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, qal: "Erasmus ilu joħloq opportunitajiet għaż-żgħażagħ għal dawn l-aħħar tletin sena, billi jippermettilhom jiżviluppaw ħiliet vitali, inklużi dawk soċjali u interkulturali, u billi jippromwovi ċ-ċittadinanza attiva. Billi jġib in-nies flimkien u jappoġġahom fil-ħidma tagħhom, il-programm għandu rwol ewlieni fl-għoti tas-setgħa liż-żgħażagħ tagħna sabiex nibnu soċjetà aħjar. Din hija solidarjetà li l-Ewropa teħtieġ, issa aktar minn qatt qabel. Irrid niżgura li fil-futur, l-Erasmus+ ikun jista' jappoġġa numru saħansitra akbar ta' nies ġejjin minn kuntesti aktar mifruxa". Fl-2015, l-Erasmus+ kiber saħansitra aktar billi għall-ewwel darba, bis-saħħa tiegħu, l-istituzzjonijiet tal-edukazzjoni għolja setgħu jibagħtu u jirċievu aktar minn 28,000 student u persunal lejn u minn pajjiżi lil hinn mill-Ewropa. Franza, il-Ġermanja u Spanja jibqgħu it-tliet pajjiżi fil-quċċata, filwaqt li Spanja, il-Ġermanja u r-Renju Unit jirċievu l-biċċa l-kbira tal-parteċipanti fl-Erasmus+. Il-feedback mill-parteċipanti jikkonferma li ż-żmien li jagħmlu jgħixu barra minn pajjiżhom permezz tal-Erasmus+ huwa żmien siewi: 94% jgħidu li l-ħiliet tagħhom tjiebu, filwaqt li 80% jħossu li dan ta spinta lill-opportunitajiet ta' karriera tagħhom. Wieħed minn kull tliet studenti li jagħmlu apprendistati barra pajjiżhom permezz tal-Erasmus+ jiġi offrut pożizzjoni mill-kumpanija ospitanti. Ir-rapport tal-lum jagħti ħarsa ġenerali tal-passi li ttieħdu mill-Kummissjoni biex tadatta l-Erasmus+ biex tgħin lill-UE u lill-Istati Membri jindirizzaw l-isfidi tas-soċjetà, bħalma huma l-integrazzjoni tar-refuġjati u tal-migranti. Pereżempju, is-sistema Appoġġ Lingwistiku Online tal-programm ġiet estiża biex minnha se jibbenefikaw 100,000 refuġjat fit-tliet snin li ġejjin; EUR 4 miljun saru disponibbli għal dan. L-għan huwa biex speċjalment iż-żgħażagħ jidħlu fis-sistemi edukattivi tal-pajjiżi ospitanti u jiżviluppaw il-ħiliet tagħhom. Il-pubblikazzjoni tar-rapport tikkoinċidi mat-tnedija tal-kampanja li tiċċelebra t-30 anniversarju tal-programm Erasmus (li mill-2014 beda jissejjaħ Erasmus+ minħabba li aktar nies qed jibbenefikaw minnu peress li joffri firxa aktar wiesgħa ta' opportunitajiet). Fl-2017 se jsiru avvenimenti fil-livelli Ewropej, nazzjonali u lokali biex jenfasizzaw l-impatt pożittiv tal-Erasmus kemm għall-individwi kif ukoll għas-soċjetà kollha kemm hi, u sabiex tingħata opportunità lil dawk kollha involuti biex jiddibattu dwar kif dan il-programm għandu jevolvi fil-futur. Matul l-aħħar 30 sena, l-Erasmus+ u l-programmi ta' qablu appoġġaw mhux biss aktar minn 5 miljun student, apprendist u voluntiera, iżda wkoll persunal u skambji taż-żgħażagħ, li jammontaw għal total ta' 9 miljun ruħ. Kuntest L-Erasmus huwa wieħed mill-aktar programmi tal-Unjoni Ewropea b'suċċess. Għal tletin sena, offra opportunitajiet b'mod partikolari għaż-żgħażagħ biex jiksbu esperjenzi ġodda u jwessgħu l-orizzonti tagħhom billi jsiefru. Dak li fl-1987 beda bħala skema modesta ta' mobilità għall-istudenti tal-edukazzjoni għolja, bi 3,200 student fl-ewwel sena, matul dawn l-aħħar 30 sena sar programm ewlieni li minnu kull sena jibbenefikaw kważi 300,000 student tal-edukazzjoni għolja. Fl-istess ħin, il-programm sar aktar mifrux, u joffri opportunitajiet għal perjodi ta' studju u ta' taħriġ/apprendistati kemm għall-istudenti tal-edukazzjoni għolja kif ukoll għall-istudenti tat-taħriġ vokazzjonali, skambji taż-żgħażagħ, skambji ta' volontarjat u tal-persunal fl-oqsma kollha tal-edukazzjoni, it-taħriġ, iż-żgħażagħ u l-isport. Barra minn hekk, l-Erasmus+ huwa aktar miftuħ minn kwalunkwe mill-programmi predeċessuri tiegħu għall-persuni ġejjin minn kuntesti żvantaġġati. L-ambitu ġeografiku tal-programm kiber minn 11-il pajjiż fl-1987 għal 33 bħalissa (it-28 Stat Membru kollha tal-UE, kif ukoll it-Turkija, l-ex-Repubblika Jugoslava tal-Maċedonja, in-Norveġja, l-Iżlanda u l-Liechtenstein). Il-programm Erasmus+ attwali, mill-2014 sal-2020, għandu baġit ta' EUR 14.7 biljun u se jipprovdi opportunitajiet għal aktar minn 4 miljun persuna biex jistudjaw, jitħarrġu, jiksbu esperjenza ta' xogħol u jagħmlu volontarjat barra minn pajjiżhom. Il-programm jappoġġa wkoll sħubijiet tranżnazzjonali fost l-istituzzjonijiet tal-edukazzjoni, tat-taħriġ u taż-żgħażagħ kif ukoll azzjonijiet fil-qasam tal-isport sabiex jikkontribwixxi għall-iżvilupp tad-dimensjoni Ewropea tiegħu u biex jiġu indirizzati t-theddidiet transfruntiera kbar. Barra minn hekk, il-programm jippromwovi t-tagħlim u r-riċerka dwar l-integrazzjoni Ewropea permezz tal-azzjonijiet Jean Monnet. Matul l-2017, se jkunu organizzati bosta avvenimenti fl-Ewropa biex jiġi ċċelebrat it-30 anniversarju inkluż avveniment ewlieni fil-Parlament Ewropew f'Ġunju. Għal Aktar Informazzjoni MEMO/17/83 Erasmus+ (ir-Rapport Annwali tal-Erasmus+ għall-2015; skedi informattivi; filmati qosra; testimonjanzi; infografika)